Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 109 став 1 и став 2 од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. И. од Скопје, поднесена против Бирото за судско вештачење, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

Жалбата изјавена од А. И.од Скопје, поднесена против Бирото за судско вештачење, заведена во Агенцијата под бр.08-147 на 04.05.2022 година, **СЕ ОТФРЛА како недопуштена.**

**О Б Р А З Л О Ж Е Н И Е**

А. И. од Скопје, на 06.04.2022 година по електронски пат поднелa Барање за пристап до информации од јавен карактер до Бирото за судско вештачење, со кое побаралa по пошта да и се достават следните информации:

“- Дали вештачењето издадено од лице кое не е регистрирано во смисла на член 5 од Законот за вештачење, Бирото за судски вештачења го смета за казнито?

* Дали вештак кој нема регистрирано (трговска) дејност за вештачења согласно член 5 од Законот за вештачење, има право да порача изработка на печат кој отсликува постоење правно лице кое се занимава со издавање на вештачења, иако таквото лице, ниту де јуре ниту де факто не постои?

Потоа, има ли право вештакот, таков печтат да отисне на своја службена исправа – вештачење, за така „изработеното“ вештачење да биде употребено во правниот промет како вистинска (службена) исправа?

* Дали вештакот, кој нема регистрирано дејност за вештачење (и вештачењето го спроведува како хонорарен приход), издавањето на вештачењето мора да го спроведе преку лице кое што е регистрирано за обавување на оваа дејност, имено, преку лице кое што е регистрирано согласно член 5 од Законот за вештачење?“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-147 од 04.05.2022 година.

Агенцијата со електронски допис бр.08-147 од 05.05.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 16.05.2022 година Бирото за судско вештање до Агенцијата достави е-маил со кој ја извести Агенцијата дека: „..сметаме дека Барањето од адвокат А. И. не се однесува на информации од јавен карактер, туку се бара толкување на одредени законски одредби во врска со член 5 од Законот за вештачење. Во контекст на предходното, Бирото за судски вештачења не врши толкување на законите, односно не дава мислење, па согласно тоа сметаме дека треба да се обратите до носителот на законодавната власт во Р.С.Македонија, кој донесува закони и врши автентично толкување на истите.“

Агенцијата за заштита на правото на слободен пристап до информациите од јавен карактер постапувајќи согласно член 27 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) ја разгледа Жалбата, изјавена од Анета Индовска од Скопје, поднесена против Бирото за судско вештачење, по предметот Барање за пристап до информации од јавен карактер и **ЈА ОТФРЛИ како недопуштена.**

При разгледување на Жалбата и другите списи во врска со предметот Агенцијата го утврди следното:

Барањето на Барателот, поднесено до Бирото за судско вештачење на 06.04.2022 година, не претставува барање за пристап до информации од јавен карактер, бидејќи во конкретниот случај не се бара информација со која располага или ја создал Имателот на информации, туку се бара создавање на нова информација за кое Имателот не е надлежен, ниту е должен да го направи согласно закон.

Согласно член 3 став 1 алиниеа 2 од Законот за слободен пристап до информации од јавен карактер „**информација од јавен карактер**“ е информација во која било форма што ја создал или со која располага имателот на информации согласно со неговите надлежности.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Согласно горенаведеното Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место на жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-147.

**Директор,**

**Пламенка Бојчева**